UPRS Sklep I U 1522/2021-33
Sodna praksa Upravnega sodišča, 2023-11-23

rok za vložitev tožbe - prepozna tožba - zavrženje tožbe

Sodišče je v okviru predhodnega preizkusa tožbe ugotovilo, da je tožba zoper sklep Inšpektorata RS za okolje in prostor, Območna enota Ljubljana št. 06122-2876/2018-59 z dne 10. 2. 2020, vložena prepozno. Iz upravnega spisa (vročilnice v spisu) namreč izhaja, da je bila pooblaščenki tožnika odločba Ministrstva za okolje in prostor št. 0612-9/2019-8 z dne 6. 1. 2021, s katero je bil postopek v zadevi končan, vročena dne 19. 1. 2021 (torek). Rok za tožbo se je, upoštevajoč 30 – dnevni rok, določen v prvem odstavku 28. člena ZUS-1, tako iztekel dne 18. 2. 2021 (četrtek), tožba pa je bila oddana priporočeno na pošto dne 22. 2. 2021 (ponedeljek).

II. Tožeča stranka sama trpi svoje stroške postopka.

1. S tožbo, vloženo pri tem sodišču, je tožnik izpodbijal v uvodu navedeni dokončni sklep Inšpektorata Republike Slovenije, Območne enota Ljubljana (v nadaljevanju prvostopenjski organ). S sklepom je odločeno, da je 2. točka izreka odločbe prvostopenjskega organa, št. 06122-2876/2018-51 z dne 21. 11. 2019, s katero je bilo tožniku odrejeno, da mora na svoje stroške do 31. 1. 2020 stavbo iz 1. točke izreka citirane odločbe, brez vključenega dela skupne stene do linije kritine sosednje stavbe na zemljišču s parc. št. 92/3, k. o. ..., v celoti odstraniti, postala 1. 2. 2020 izvršljiva in da se dovoljuje njena izvršba (1. točka izreka) ter da mora tožnik navedeno obveznost izvršiti v novem roku 45 dni po vročitvi izpodbijanega sklepa; po preteku tega roka bo izvršbo opravil pooblaščeni izvajalec prvostopenjskega organa na tožnikove stroške; o datumu izvršbe bo tožnik obveščen naknadno z obvestilom (2. točka izreka). Sodišču je predlagal, naj izpodbijani sklep odpravi in o zadevi meritorno odloči, oziroma podredno, naj zadevo vrne prvostopenjskemu organu v ponoven postopek. Zahteval je tudi povrnitev stroškov postopka.

3. Sodišče mora pri predhodnem preizkusu tožbe preizkusiti, ali ni podan kateri od razlogov iz 1.–8. točke prvega odstavka 36. člena Zakona o upravnem sporu (v nadaljevanju ZUS-1). Na te razloge pa mora, kot določa določba drugega odstavka 36. člena ZUS-1, paziti po uradni dolžnosti ves čas postopka.

4. Po določbi prvega odstavka 28. člena ZUS-1 je treba tožbo vložiti v 30-ih dneh od vročitve upravnega akta, s katerim je bil postopek končan. Rok za vložitev tožbe je prekluziven in ga ni mogoče podaljšati.

To pomeni, da tožbe po poteku roka ni več mogoče vložiti in da zamuda roka narekuje zavrženje tožbe (2. točka prvega odstavka 36. člena ZUS-1).

5. Sodišče je v okviru predhodnega preizkusa tožbe ugotovilo, da je tožba zoper sklep Inšpektorata RS za okolje in prostor, Območna enota Ljubljana št. 06122-2876/2018-59 z dne 10. 2. 2020, vložena prepozno. Iz upravnega spisa (vročilnice v spisu) namreč izhaja, da je bila pooblaščenki tožnika odločba Ministrstva za okolje in prostor št. 0612-9/2019-8 z dne 6. 1. 2021, s katero je bil postopek v zadevi končan, vročena dne 19. 1. 2021 (torek). Rok za tožbo se je, upoštevajoč 30 – dnevni rok, določen v prvem odstavku 28. člena ZUS-1, tako iztekel dne 18. 2. 2021 (četrtek), tožba pa je bila oddana priporočeno na pošto dne 22. 2. 2021 (ponedeljek).

6. O navedeni ugotovitvi je sodišče pred izdajo tega sklepa z dopisom I U 1522/2021-28 z dne 7. 11. 2023, ki je bil tožniku po pooblaščenki vročen 8. 11. 2023, slednjega seznanilo in mu omogočilo, da se o tej ugotovitvi sodišča izjavi do 17. 11. 2023. Vendar tožnik v povezavi s tem v danem roku (in tudi ne do dneva izdaje tega sklepa) ni navedel ničesar, saj na dopis sodišča ni niti odgovoril.

7. Glede na to je sodišče tožbo na podlagi določbe 2. točke prvega odstavka 36. člena ZUS-1 kot prepozno zavrglo.

8. Ob ugotovitvi, da je tožba vložena prepozno, se sodišče do tožbenih navedb ni opredeljevalo, saj je tožbo obravnavalo le formalno.

9. Odločitev o stroških postopka temelji na določbi četrtega odstavka 25. člena ZUS-1, po kateri v primeru, če sodišče tožbo zavrže, vsaka stranka trpi svoje stroške postopka.

Dobravec Jalen, M.: 28. člen, v: Kerševan, E. (ur.): Zakon o upravnem sporu s komentarjem. Lexpera d. o. o. (GV Založba), Ljubljana 2019, str. 174.

Zakon o upravnem sporu (2006) - ZUS-1  - člen 28, 28/1, 36, 36/1, 36/1-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.